Chambéry
Store norske leksikon,Geografi,Verdens geografi,Europa,Frankrikes geografi
Chambéry er en by i Frankrike, i regionen Auvergne-Rhône-Alpes, hovedstad i departementet Savoie, 45 km nord for Grenoble. Byen har 58 919 innbyggere (2017), med forsteder 190 279 innbyggere (2017).
Byen er handelssenter og det produseres kjemikalier, aluminium og næringsmidler i Chambéry. Universitetet i byen er fra 1970. Turisttrafikken i området er betydelig. 2 km fra Chambéry ligger landstedet Les Charmettes, kjent fra Rousseaus liv.Chambéry omtales først 1029 som Camberiacum. Fra 1232 til 1792 var Chambéry hovedstad i Savoia. Byen var fransk fra 1792 til 1815, og var en del av Savoia fra 1815 til den ble fransk igjen i 1860. Les mer i Store norske leksikon Frankrike Frankrikes geografi Regioner og departementer i Frankrike